פסל האריה הגוסס בלוצרן מאת ברטל תורוואלסן
**הרפובליקה ההלווטית** (בגרמנית: **Helvetische Republik**; בצרפתית: **République helvétique**; באיטלקית: **Repubblica Elvetica**) הייתה מדינה שהתקיימה למשך חמש שנים, מ-1798 עד 1803. היא מקדימת דרכה של שווייץ המודרנית.

היסטוריה
--------

סמל הרפובליקה ההלווטית (בו מופיע וילהלם טל)
### רקע

תקופת המהפכה הצרפתית החלה עבור השווייצרים בתקרית חמורה שהטילה את צילה על שווייץ. ההמון המוסת שכבש את גני הטיולרי, ב-10 באוגוסט 1792, מצא שם את שומרי ראשו השווייצרים של לואי ה-16 והרג אותם עד האחרון שבהם. אירוע זה הונצח בפסלו המפורסם של הפסל ברטל תורוואלסן, המוצב בלוצרן המראה אריה פצוע פצעי מוות, גוסס, כשהוא שומר על סמליו השבורים של בית המלוכה הצרפתי.

### הכיבוש הצרפתי

על אף הזעזוע ממעשה הטבח, ניסתה שווייץ בתחילה שלא להיות מעורבת בנעשה בשכנתה הקרובה, צרפת, אך במהלך מלחמות המהפכה הצרפתית, גלשו צבאות צרפת למזרח, והקיפו את שווייץ מכל צידיה בדרכם אל אוסטריה. ב-5 במרץ 1798 נכבשה שווייץ כולה, והמשטר הישן התמוטט. ב-12 באפריל 1798 הוכרזה "הרפובליקה ההלווטית", "אחת ובלתי ניתנת לחלוקה". הקנטונים וספיחיהם הפיאודליים בוטלו. כוחות הכיבוש המהפכניים יצרו מדינה ריכוזית שהתבססה על רעיונות המהפכה הצרפתית. האזרחים השווייצרים התנגדו לרעיונות אלו, במיוחד באזורי המרכז של הקונפדרציה לשעבר. מרד בנידוולדן דוכא על ידי הצרפתים, והשקט נשמר. הרפובליקה לא נהנתה מאחדות דעים או משלווה. חיל הכיבוש הצרפתי בזז כפרים וערים רבים, יבול שכשל הביא לרעב, והרפובליקה ההלווטית לא הצליחה להפוך למדינה מתפקדת. פלישה של האוסטרים והרוסים נהדפה על ידי הצרפתים על אדמת שווייץ ב-1799, אירוע שהביא אף הוא לסבל ולמחסור. ב-1802 הגיע כישלונה של הרפובליקה לשמור על יציבות לשיאו, וב-1803 נאלצו הצרפתים לשלוח כוחות רבים נוספים בניסיון לשמור על הסדר במדינה המתפוררת.

ב-19 בפברואר 1803 הכריז נפוליאון על עצמו כ"בורר" בסכסוך שבין השווייצרים לבין עצמם. בפברואר 1803 ביטל את "הרפובליקה ההלווטית", ב"חוק הבוררות" שיצא מלפניו, ויצר משטר חדש שהיה מעין עירוב בין הסדר החדש והסדר הישן. המדינה הריכוזית בוטלה. חלוקה מינהלית חדשה הביאה ליצירת 19 קנטונים, כאשר שטחים שהיו שטחים נספחים ושטחי חסות הפכו לקנטונים בעלי זכויות שוות. היו אלו ארגאו, תורגאו, גראובינדן, סנט גלן, וו וטיצ'ינו. חוקה חדשה הפכה את שווייץ לפדרציה. בשל אי היציבות ברפובליקה, הוחלפו בה שש חוקות לאורך 12 שנות קיומה.

הזכויות שהובטחו בחוק הבוררות החלו להישחק מהר מאוד. אזור נשאטל נכבש בשנת 1806 בידי חיילים צרפתים וניתן ללואי-אלכסנדר ברתייה. ב-13 בדצמבר 1810 ואלה סופחה לצרפת כמחוז סימפלון בשביל לאבטח את מעבר סימפלון.

נפוליאון שלט למעשה בשווייץ עד למפלתו. השווייצרים לחמו ומתו במלחמותיו. אחרי שכוחו דעך במהלך הקואליציה האנטי-צרפתית השישית, חיילים אוסטרים חצו את הגבול ב-21 בדצמבר 1813. ב-29 בדצמבר בלחץ אוסטריה בוטל חוק הבוררות.

### קונגרס וינה

קונגרס וינה שהתכנס בשנת 1815 הכריז מחדש על עצמאותה של שווייץ, והמעצמות המכונסות הסכימו להכיר בנייטרליות השווייצרית. בפעם האחרונה הורחבה הטריטוריה השווייצרית, כאשר צורפו לה הקנטונים החדשים ואלה, נשאטל וז'נבה.

מורשת
-----

פרק זה לוקה בחסר. אנא תרמו לוויקיפדיה והשלימו אותו.

חלוקה מנהלית
------------

הקנטונים העצמאיים לשעבר הומרו למחוזות מנהליים במטרה להחליש את השלטון והמבנה הישן. גבולות חדשים נקבעו לחלק מהקנטונים. חוק ב-1798 קבע את 20 קנטונים במדינה החדשה:

|  |  |  |
| --- | --- | --- |
| * קנטון ארגאו;
* קנטון באדן;
* קנטון בזל;
* קנטון בלינצונה;
* קנטון ברן;
* קנטון פריבור;
* קנטון פריקטל;
 | * קנטון לימן;
* קנטון לינת';
* קנטון לוגאנו;
* קנטון לוצרן;
* קנטון אוברלנד;
* קנטון ראטיה;
* קנטון זנטיס;
 | * קנטון שפהאוזן;
* קנטון זולותורן;
* קנטון תורגאו;
* קנטון ולדשטטן;
* קנטון ולדשטטן;
* קנטון ציריך.
 |

* הקנטונים של שווייץ על-פי החוקה הזמנית של ה-15 בינואר 1798הקנטונים של שווייץ על-פי החוקה הזמנית של ה-15 בינואר 1798
* הקנטונים של שווייץ על-פי חוקת 12 באפריל 1798הקנטונים של שווייץ על-פי חוקת 12 באפריל 1798
* הקנטונים של שווייץ על-פי חוקת 25 במאי 1802הקנטונים של שווייץ על-פי חוקת 25 במאי 1802

ראו גם
------

* המשטר הישן (שווייץ)
* שווייץ במאה ה-19

קישורים חיצוניים
----------------

ויקישיתוף מדיה וקבצים בנושא **הרפובליקה ההלווטית** בוויקישיתוף
* הרפובליקה ההלווטית, באתר אנציקלופדיה בריטניקה (באנגלית)

הערות שוליים
------------

1. ↑  The French Invasion, באתר המילון ההיסטורי של שווייץ, בגרמנית, בצרפתית, באיטלקית .
2. ↑  *Histoire de la Suisse*, Éditions Fragnière, Fribourg, Switzerland
3. ↑  אורן נהרי, **אטלס היסטורי של העולם**, הוצאת מפה 2004, עמוד 190, עמודת 'אירופה', שנת '1815'

| היסטוריה של שווייץ |
| --- |
| 

|  |  |
| --- | --- |
| שווייץ עד לתקופה הרומית (עד -15) • שווייץ בתקופה הרומית (-15 עד 401) • שווייץ בימי הביניים (401 עד 1291) • הקונפדרציה השווייצרית הישנה (1291 עד 1648) • המשטר הישן (1648 עד 1798) • הרפובליקה ההלווטית (1798 עד 1803) • שווייץ במאה ה-19 (1803 עד 1914) • שווייץ במלחמות העולם (1914 עד 1945) • שווייץ לאחר מלחמת העולם השנייה (1945 עד ימינו) | שווייץשווייץ |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007554896305171
* GND: 1257385879
* HDS: 009797
* LCCN: n81035502
* LIR: 2771
* VIAF: 164756006
* WorldCat: lccn-n81035502

 |